לוורט סלטונסטול

לוורט אתולוויל סלטונסטול (באנגלית: Leverett Atholville Saltonstall; 1 בספטמבר 1892 – 17 ביוני 1979) היה עורך דין ופוליטיקאי אמריקאי ממסצ'וסטס. הוא כיהן שלוש קדנציות בנות שנתיים כמושל מסצ'וסטס ה־55, ולמעלה מעשרים שנה כחבר הסנאט של ארצות הברית (1945–1967). סלטונסטול שילב גישה בינלאומית בענייני חוץ עם מתינות בענייני פנים, והיה לדמות מתווכת מוערכת ואהודה בשורות המפלגה הרפובליקנית. הוא היה החבר הרפובליקני היחיד בהנהגת הסנאט שהצביע בעד גינויו של ג'וזף מקארתי.

 ביוגרפיה 
 ראשית חייו 
סלטנסטול נולד ב-1 בספטמבר 1892 בצ'סטנט היל שבמסצ'וסטס, לריצ'רד מידלקוט סלטנסטול, עורך דין, ולאלינור ברוקס סלטונסטול, יורשת הון משפחת ברוקס. להוריו הייתה חבורה חברתית שכללה גם את הנשיא לעתיד תאודור רוזוולט.

משפחת סלטונסטול הייתה בעלת שורשים קולוניאליים עמוקים, כמו גם משפחת ברוקס, המשפחה של אמו. סלטונסטול היה יכול להתחקות אחר שורשיו עד המייפלאואר, וסבו ואבי־סבו נשאו אף הם את השם לוורט סלטונסטול.

הוא למד בבית הספר הפרטי Noble and Greenough בדדאם, ובבית הספר לבנים אוונס באריזונה – פנימיית יוקרה שבה היה חברו לכיתה ניקולאס רוזוולט.

בהמשך למד בקולג' הרווארד, שם השלים את לימודיו ב־1914. הוא היה פעיל מאוד בספורט, והנהיג את צוות החתירה האמריקאי הראשון שניצח בגביע האתגר המלכותי בהנלי. בנוסף שיחק פוטבול והוקי, ואף כבש שער ניצחון דרמטי בהארכה מול קבוצתו של הובי בייקר מפרינסטון.

ב־1917 סיים את לימודיו בבית הספר למשפטים באוניברסיטת הרווארד. בתקופת לימודיו נישא לאליס וסלהפט מניו המפשייר, ולזוג נולדו שישה ילדים.

 שירות צבאי וקריירה פוליטית מוקדמת 
לאחר סיום לימודיו התגייס לצבא ארצות הברית. במלחמת העולם הראשונה שירת כלוטננט ראשון ברגימנט ארטילריית השדה ה־301, חלק מהדיוויזיה ה-76, ובילה כחצי שנה בצרפת. הוא שוחרר ב־1919, ולאחר מכן הצטרף למשרד עורכי הדין של דודו.

כרפובליקני פרוגרסיבי מבחינה חברתית, נכנס לפוליטיקה כחבר מועצת העיר ניוטון בשנים 1920–1922, ובמקביל כיהן כעוזר התובע המחוזי במחוז מידלסקס תחת דודו, אנדיקוט פיבודי סלטונסטול. באותה שנה גם נבחר לבית הנבחרים של מסצ'וסטס, שם התקדם עד לתפקיד יושב ראש הבית (1929–1937). ב־1930 הצטרף לארגון "בני המהפכה האמריקאית".

 מושל מסצ'וסטס 
ב־1936 התמודד על מועמדות המפלגה הרפובליקנית לתפקיד המושל. במאבק הפנימי זכו השמרנים והעמידו מועמד אחר, ג'ון הייגיס. סלטונסטול הוצב כמועמד לתפקיד סגן המושל, ושניהם הפסידו בבחירות לדמוקרטים. עם זאת, סלטונסטול הפסיד בפער של כ־7,000 קולות בלבד.

ב־1938 התמודד שוב על תפקיד המושל, הפעם מול ראש עיריית בוסטון לשעבר ג'יימס מייקל קרלי, וניצח ניצחון ברור. הוא נבחר מחדש ב־1940 וב־1942, אם כי הניצחון ב־1940 היה בפער זעום. בתקופת כהונתו תיווך בשביתת נהגי המשאיות, הפחית מיסים, והצליח לפרוע 90% מחובות המדינה.

בשנים 1943–1944 כיהן כנשיא אגודת המושלים הלאומית, ובמקביל כיהן גם כנשיא מועצת הממשלות המדינתיות.

 כהונה בסנאט 
ב־1944 נבחר לסנאט של ארצות הברית בבחירות מיוחדות, לאחר התפטרותו של הסנאטור הנרי קבוט לודג' הבן. הוא נבחר מחדש שלוש פעמים נוספות, וכיהן בתפקיד עד 1967. באפריל 1945 היה בין קבוצת הסנאטורים וחברי הקונגרס שהוזמנו על ידי הגנרל אייזנהאואר לסייר במחנה הריכוז בוכנוואלד, כדי לעמוד על ממדי הזוועות הנאציות.

במהלך כהונתו כיהן במספר ועדות סנאט חשובות, היה מצליף הסיעה הרפובליקנית, ובשנים 1957–1967 עמד בראש הוועידה הרפובליקנית בסנאט. הוא נודע כמתווך בין האגף השמרני לפרוגרסיבי במפלגתו, וכמחוקק יעיל ששלט ברזי ניסוח פשרות.

סלטונסטול הצביע בעד חוקי זכויות האזרח של 1957, 1960 ו־1964, בעד התיקון ה־24 לחוקה ובעד חוק זכויות ההצבעה של 1965. הוא היה גם אחד מ־13 סנאטורים רפובליקנים שהצביעו בעד הקמת תוכנית Medicare. הוושינגטון פוסט תיאר אותו כסנאטור שאינו שמרן או ליברל מובהק, אלא פשוט איש של היגיון בריא.

 חייו האישיים 
ב־1916 נישא לאליס וסלהפט (1893–1981). נולדו להם שישה ילדים, בהם:
אמילי (1920–2006), שהייתה כלתו של ריצ'רד בירד.
פיטר ברוקס סלטונסטול, שנהרג בקרב גואם במלחמת העולם השנייה.
ויליאם ל. סלטונסטול (1927–2009), שהיה חבר הסנאט של מסצ'וסטס.
סוזן (1930–1994), מגדלת סוסים.

 פטירה והנצחה 
ב־1966 החליט שלא להתמודד שוב לסנאט, בין היתר כדי לפנות מקום לאדוארד ברוק, כוכב עולה בפוליטיקה הרפובליקנית של מסצ'וסטס. הוא פרש לחווה שלו בדובר, שם חי כ"איכר ג'נטלמן".

סלטונסטול נפטר מאי ספיקת לב בגיל 86 ב-17 ביוני 1979, ונקבר בבית הקברות Harmony Grove בסיילם שבמסצ'וסטס. בניין סלטונסטול במרכז בוסטון נקרא על שמו.

קישורים חיצוניים




הערות שוליים

קטגוריה:אמריקאים ילידי מסצ'וסטס
קטגוריה:מושלי מסצ'וסטס
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית ממסצ'וסטס
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1892
קטגוריה:אמריקאים שנפטרו ב-1979